To najdôležitejšie:

— Na Slovensku máme 426 potvrdených prípadov, celosvetovo ich je už takmer milión

– Za nedodržanie karantény bude 1000-eurová bloková pokuta

– Vo viacerých podnikoch hrozí, aj napriek opatreniam vlády, prepúšťanie

– Pozrite si aktuálnu mapu potvrdených prípadov na Slovensku a ONLINE štatistiky

– dianie vo svete sledujeme ONLINE

Komentár šéfredaktora: Aktuality.sk potrebujú vašu podporu. Krízu môžeme poraziť len spolu.

ONLINE:

Ďakujeme za pozornosť, dnešný online sme skončili. Vývoj situácie na Slovensku budeme sledovať aj v piatok.

21:46 - SLOVENSKO: Matovič v TV Markíza povedal, že deti podľa neho zostanú doma do konca júna.

20:54 - BANSKÁ BYSTRICA: Mesto pod Urpínom sa snaží v súvislosti s novým koronavírusom zabezpečiť lepšiu informovanosť obyvateľov, a preto spúšťa živé vysielanie prostredníctvom svojho facebookového konta Mesto Banská Bystrica. Z priestorov Robotníckeho domu bude vysielať každý pondelok, stredu a piatok o 18.00 h mimoriadne vysielanie. (TASR)

20:46 - SLOVENSKO: Zajtra príde premiér Igor Matovič na Ústredný krízový štáb s radikálnym návrhom sprísniť opatrenia cez Veľkonočné sviatky. V diskusnej televízii TV Markíza nevylúčil ani zákaz vychádzania počas týchto dní.

20:21 - MAĎARSKO/SLOVENSKO: Na budapeštianskom Medzinárodnom letisku Ferenca Liszta pristáli vo štvrtok dve lietadlá, ktorými z USA a Kanady pricestovalo domov 240 Maďarov a 28 občanov susedných krajín uviaznutých pre pandémiu koronavírusu. Medzi nimi bolo aj 17 Slovákov.

19:41 - SLOVENSKO: Ak bude pri testovaní v prostredí marginalizovaných rómskych komunít pozitívne testovaných viac ako desať percent osôb, bude potrebné dať do karantény celú osadu. Upozornili na to predkladatelia návrhu plánu riešenia ochorenia COVID-19 v marginalizovaných rómskych komunitách, ktorý vo štvrtok schválila vláda. (TASR)

19:01 - BRATISLAVA: Zajtra o 10.00 sa na Úrade vlády SR v Bratislave stretne prezidentka Zuzana Čaputová s členmi permanentného krízového štábu.

18:34 - SLOVENSKO: „Už nie je tlak na nové opatrenie. Zajtra ale bude krízový štáb a budeme sa baviť, čo s Veľkou nocou,” uvádza Matovič s tým, že sa krízový štáb bude baviť obmedziť viac pohyb počas veľkej noci.

18:28 - SLOVENSKO: „My máme vypnuté Slovensko na 70%. Tento návrh je, aby sme ho vypli ešte trochu viac,” uvádza Igor Matovič o diskutovanom blackoute.

18:26 - SLOVENSKO: Matovič uvádza, že bude možné udeliť výnimky niektorým pendlerom.

18:24 - SLOVENSKO: Igor Matovič informuje, že vláda rokovala s predstaviteľmi 4 najväčších bánk na Slovensku, informovať o ňom budú zajtra. Vláda chce s bankami dohodnúť presun platieb splátok.

18:22 - SLOVENSKO: Vláda dnes prijala opatrenie pre živnostníkov, budú si môcť oddialiť platbu odvodov.

18:12 - ŽILINA: V domácej karanténe skončilo 62 zamestnancov Fakultnej nemocnice s poliklinikou Žilina po tom, čo v nemocnici potvrdili u jedného z pacientov koronavírus. 67- ročného muža z okresu Žilina prijali do nemocnice v utorok 31. marca, kedy mu bol urobený aj test na COVID 19 a hospitalizovali ho na internom oddelení za karanténnych podmienok.

Na druhý deň mu bol potvrdený pozitívny výsledok a previezli ho na Kliniku infektológie a cestovnej medicíny Univerzitnej nemocnice Martin. Dôvod, prečo toľko ľudí skončilo v karanténe je ten, že pacient bol ešte predtým ako sa u neho prejavili príznaky hospitalizovaný v nemocnici pre iné ťažkosti. V polovici marca absovoval operáciu a o niekoľko dní neskôr navštívil tiež urgentný príjem.

17:48 - Pozrite si celé vyjadrenie ministra hospodárstva Richarda Sulíka o aktuálnej situácii:

17:43 - SLOVENSKO: Európska komisia dnes schválila návrh opatrení, ktoré sme žiadali minuly týždeň. Ide o presun peňazí medzi jednotlivými fondami, znížiť sa má tiež byrokracia. „Momentálne pracujeme na tom, aby sme identifikovali, kde sú voľne peniaze,“ uviedla vicepremiérka Veronika Remišová s tým, že financie sa budú hľadať vo výzvach, ktoré „sú zbytočné“.

17:23 - SLOVENSKO: Richard Sulík počas prestávky parlamentného rokovania prezradil, ako by mohli vyzerať nové opatrenia. Každý jeden pendler v rozmedzí 30 kilometrov od hraníc by mal podľa Sulíka dostať poukážku, na základe ktorej nebude musieť po každom prechode ísť do karantény alebo absolovať testy.

Výnimka by sa mala týkať tzv. pendlerov, vodičov kamiónov a takzvaných špecialistov, napríklad výskumníkov a vedcov. Všetci tí by po prechode cez hranice nemuseli ísť do povinnej 14-dňovej karantény.

17:17- SLOVENSKO: „Štát nebude fungovať bez priemyslu,“ povedal Richard Sulík na Matovičove plány o „vypnutí krajiny“. „Nepoznám inú krajinu, ktorá je tak otvorená ako naša, my sme životne odkázaní na fungovaní nákladnej dopravy. Aj preto bude pre nákladnú dopravu otvoríme ďalšie hraničné prechody- dokopy ich bude otvorených 17,“ doplnil.

16:53 - GELNICA: Obyvatelia rómskej osady Háj v Gelnici dodržiavajú karanténu, informoval primátor Dušan Tomaško s tým, že trvať má do stredy 8. 4. do 14.00.

Rómska osada Háj v Gelnici je pre hrozbu šírenia nového koronavírusu v karanténe od popoludnia 26. marca. Krízový štáb mesta ju nariadil po tom, ako jeden z jej obyvateľov porušil karanténu po príchode zo zahraničia. Výsledky testovacej vzorky na ochorenie COVID-19, ktorú mu odobrali uplynulý víkend, nákazu nového koronavírusu nepotvrdili. Podľa primátora sa zo zahraničia do tejto lokality nikto ďalší nevrátil.



16:37 - EÚ/SLOVENSKO: Slovensko bude môcť použiť viac ako štyri miliardy eur z doteraz nevyužitých eurofondov. Európska komisia vo štvrtok predstavila zásadný balík návrhov, ktoré majú ako nástroj solidarity pomôcť krajinám vyrovnať sa s vplyvmi krízy. (TASR)

16:24 - SLOVENSKO: Aprílové vydanie Nota Bene, ktoré pomáha ľuďom bez domova, si verejnosť v uliciach nekúpi. Dôvodom je situácia okolo pandémie nového koronavírusu. Predajcov však môže podporiť finančným darom prostredníctvom krízovej zbierky na webe pomahatjelahke.sk. Každý darca tak získa elektronické vydanie časopisu Nota Bene priamo do svojho mailu. (TASR)

16:03 - TRENČÍN: Od budúceho pondelka ruší mesto Trenčín bezplatné cestovanie v mestskej hromadnej doprave. Podľa mesta praxu ukázala, že bezplatná doprava bola pre niektorých občanov motiváciou nadmerne sa voziť v MHD, často na krátke vzdialenosti, a teda zvyšovať riziko nákazy.

15:51 - KEŽMAROK: Mesto má svoj prvý automat na ochranné rúška. Automat je od včera umiestnený pri bankomatoch vo vstupe do supermarketu TESCO v Kežmarku a prístup k nemu majú všetci záujemcovia o rúška. Rúška na opakované použitie sú vyrobené z certifikovanej zdravotníckej bavlny.

15:44 - SLOVENSKO: Dnešným rozhodnutím vlády by mal za Správu štátnych hmotných rezerv zodpovedať minister hospodárstva Richard Sulík. „Štátne hmotné rezervy prechádzajú pod moju zodpovednosť, nie je to zmena zákona, ale dohodli sme, že ich budem monitorovať,“ uviedol pre Aktuality.sk Richard Sulík. Okrem nákupov štátnych hmotných rezerv bude dohliadať aj na celkový chod. „Budem aj zodpovedať za nich, aby sa nestávali veci, že sa to nejako vymkne z rúk,“ uzavrel.

15:40 - SLOVENSKO: V poradí piata dodávka materiálu na boj proti Koronavírusu od J&T a EPH dnes dorazila na Slovensko. Obsahuje 200 000 respirátorov, 6000 rúšok a bezmála 5000 ochranných oblekov potrebných predovšetkým pre pracovníkov v ,,prvej línii“. V zmysle dohody medzi darcami a štátom, malá časť z tejto dodávky bude určená pre potreby strategickej energetickej infraštruktúry, ktorá zabezpečuje zásobovanie štátu energiami.

Ďalšia menšia časť materiálu bude distribuovaná organizáciám poskytujúcim sociálne služby a starostlivosť ľuďom, ktorí sú na ňu odkázaní, podľa toho, ako ich identifikovali Nadácia J&T, Nadácia EPH, Nadácia TV JOJ a Nadácia Poštovej banky. Zvyšná, najväčšia časť dodávky bude prevezená do skladov štátnych hmotných rezerv a bude k dispozícii potrebám ústredného krízového štábu.

15:33 - SENEC: Mesto Senec pozastavilo od stredy do odvolania vyberanie poplatkov za pobyt dieťaťa v materskej škole, za činnosť školského klubu, štúdium na základnej umeleckej škole a za poskytovanie stravy v školskej jedálni.

15:24 - KOŠICE: Na Klinike infektológie a cestovnej medicíny UNLP Košice momentálne nemajú hospitalizovaného pozitívneho pacienta s ochorením COVID-19. Na ambulancii tejto kliniky včera v súvislosti s koronavírusom vyšetrili a vzorky odobrali 11 pacientom, z toho dvaja boli prijatí na hospitalizáciu, na výsledky čakajú. Čo sa týka Drive- in testovania, včera vyšetrili 48 ľudí.

15:14 - OCHTINÁ: „Keď bude možnosť, nechám sa otestovať. Nie je to nič zlé," hovorí rómsky starosta obce Ochtiná Július Rusnák. Štát od piatku začne testovanie vybraných Rómov v 33 osadách.

15:09 - SLOVENSKO: Úrad na ochranu osobných údajov začal kontrolu spracovania osobných údajov v Národnom centre zdravotníckych informácii pre ich mapu s prehľadom o počte pozitívnych vzoriek podľa miest, pohlavia a dátumu. (TASR)

14:56 - SLOVENSKO: Z koronavírusu sa vyliečilo 5 pacientov. K trom vyliečeným pribudli ďalší dvaja pacienti hospitalizovaní vo Fakultnej nemocnici F.D. Roosevelta v Banskej Bystrici. Pacienti boli prepustení do domácej karantény, včera im prišli výsledky druhého kontrolného odberu s negatívnym výsledkom.

K vyliečenému mužovi a žene z Košíc a ďalšiemu mužovi z banskobystrického regiónu tak pribudli ďalší dvaja. Sumárna štatistika za Slovensko je tak 5 vyliečených ľudí. Informovala o tom hovorkyňa ministerstva zdravotníctva Zuzana Eliášová.

14:44 - SLOVENSKO: Nové vedenie nakupuje respirátory kategórie FFP2 ešte drahšie ako od kontroverzného Lacorpu. Tento raz má ochranné pomôcky dodať firma vyrábajúca výrobky z plastov a gumy.

14:34 - SLOVENSKO: Za celý mesiac marec bolo na úradoch práce nahlásených iba desať oznamov o hromadnom prepúšťaní. Celkovo by malo o prácu prísť 1685 ľudí, z toho vyše 900 sa týka spoločnosti Decodom, informoval v parlamente minister práce Milan Krajniak. Rokovanie o návrhoch zákonov v rámci tzv. Lex Korona sledujeme ONLINE.

14:17 - BOJNICE: Zvyšná časť personálu oddelenia pľúcnych chorôb v Nemocnici s poliklinikou Prievidza so sídlom v Bojniciach a pacienti, ktorí boli v kontakte so zosnulým mužom s COVID-19, mali výsledky testov na nový koronavírus negatívne.

Negatívne výsledky na nový koronavírus malo i ďalších deväť členov personálu pľúcneho oddelenia, ich testovanie zabezpečila nemocnica na začiatku tohto týždňa. Pre nedostatok setov testovali zvyšný personál a pacientov neskôr. (TASR)

14:12 - SLOVENSKO: Do konca júna príde do slovenských nemocníc ďalších 300 prístrojov určených na umelú pľúcnu ventiláciu. Dodá ich spoločnosť Chirana Medical Stará Turá. Ako firma uviedla, prístroj vyrábajú v dvoch modeloch a je použiteľný aj v nemocniciach, kde chýba pripojenie na zdroj stlačeného vzduchu. Projekt na vylepšenie pľúcnych ventilácií neprešiel. (TASR)

14:00 - ŠVÉDSKO/SLOVENSKO: V čase, keď premiér Igor Matovič (OĽaNO) zvažuje, že na pár týždňov celkom vypne Slovensko, vodí Slovenka Dana vo Švédskom Kalmare svoje šesťročné dvojičky naďalej do prípravnej triedy. Švédsko si ide aj dnes, keď zvyšok Európy zatvára, čo sa dá, vlastnou cestou.

13:08 - BRATISLAVA: Bratislavská župa na základe pripomienok cestujúcich, informácií od vodičov, osobnej obhliadky a po vzájomnej spoločnej konzultácii s Bratislavskou integrovanou dopravou, a.s. a Slovak Lines, a.s. doplnila ďalšie posilové spoje. Platí to od 2. apríla 2020 a ide najmä o prímestské a regionálne linky, ktoré nájdete v cestovnom poriadku.

12:54 - PREŠOV: Prešovčania sa rúškami poďakovali firme, ktorá zbúrala bytovku na Mukačevskej 7 za jedno euro. Obcianske združenie Podaj ďalej poslalo 250 ušitých rúšok vyzbieraných od Prešovčanov do firmy Cannoneer group.

12:34 - POHRANIČIE: Polícia SR aktualizovala na sociálnej sieti situáciu na hraničných prechodoch so všetkými susednými štátmi Slovenska. Všetky aktuálne informácie a zmeny si môžete prečítať TU.

6 fotiek v galérii Zdroj: David Ištok/Aktuality.sk

12:32 - SLOVENSKO: Repatriácie občanov v súvislosti s pandémiou nového koronavírusu sa nekončia, v súčasnosti je iba pozastavená registrácia. Po štvrtkovom zasadnutí Zahraničného výboru Národnej rady SR o tom informoval jeho predseda Juraj Blanár (Smer-SD). (TASR)

12:29 - SLOVENSKO: Časť zamestnávateľov a samostatne zárobkovo činných osôb bude môcť využiť odklad platenia poistného na sociálne poistenie, povinných príspevkov na starobné dôchodkové sporenie a preddavkov na zdravotné poistenie za marec tohto roka. Uhradiť by ich po novom mohli až do 31. júla tohto roka. (TASR)

12:11 - SLOVENSKO: Doteraz bolo na Slovensku testovaných 9862 testovaných osôb. Údaje, ktoré minister zdravotníctva oznámil sú z testovaní zo stredy.

12:09 - SLOVENSKO: Slovensko má 26 nových pozitívnych prípadov na ochorenie COVID-19 z 1191 testovaných osôb. Celkovo tak ministertvo zdravotníctva eviduje 426 pozitívne testovaných ľudí na koronavírus, 118 osôb je hospitalizovaných. Minister zdravotníctva Marek Krajčí oznámil, že tri osoby sú naďalej hospitalizované na jednotke intenzívnej starostlivosti a jeden z nich je napojený na umelú pľúcnu ventiláciu.

12:03 - SLOVENSKO: Na Slovensku v čase koronavírusu nebol doteraz zaznamenaný výrazný nárast trestnej činnosti súvisiacej s domácim násilím. Je však dôvodný predpoklad, že mnohé deti aj ženy a iní rodinní príslušníci budú čeliť ohrozeniu svojej bezpečnosti a telesnej integrity v domácom prostredí. Informovala o tom hovorkyňa Generálnej prokuratúry SR Andrea Predajňová. (TASR)

11:35 - SLOVENSKO: Hornošarišské osvetové stredisko v Bardejove pripravilo pre deti z celého Slovenska aktivitu s názvom Budeme spolu. Jej cieľom je, aby nakreslili svojim starým rodičom veľkonočný pozdrav s venovaním, ktorý bude následne prezentovaný na Bardejovskom námestí a sociálnej sieti.

„Detské venovania a fotografie obrázkov ich žiadame poslať prostredníctvom profilu HOS Bardejov na sociálnej sieti - e-mailom na hosbardejov@gmail.com," uviedol pre TASR riaditeľ HOS v Bardejove Juraj Bochňa s tým, že ich môžu poslať do piatka 10. apríla.

11:33 - BANSKÁ BYSTRICA: Viac ako 800 ochranných rúšok ušili za dva týždne zamestnankyne Bábkového divadla na Rázcestí (BDNR) v Banskej Bystrici. Rúška sú okrem iného distribuované aj do sociálnych zariadení v zriaďovateľskej pôsobnosti Banskobystrického samosprávneho kraja. (TASR)

11:28 - SLOVENSKO: Dobrovoľníci z radov zdravotníckych pracovníkov sa spojili, aby uľahčili nemocniciam situáciu spôsobenú pandémiou nového koronavírusu. Iniciatíva medikov a lekárov Sme pripravení prepája dobrovoľníkov so zdravotníckym vzdelaním s nemocnicami a ďalšími zdravotníckymi inštitúciami prostredníctvom webovej platformy smepripraveni.solved.fi. (TASR)

10:57 - SLOVENSKO: Poslanci dnes druhý deň rokujú o návrhoch zákonov v rámci tzv. Lex Korona. Očakáva sa, že definitívne rozhodnutie padne v priebehu najbližších hodín. Už včera parlament posunul trojicu návrhov ministerstiev práce, vnútra a financií do druhého čítania aj hlasmi opozičných poslancov. Čo obsahujú návrhy a ako dopadne hlasovanie sledujeme online.

10:47 - SLOVENSKO: Na repatriáciu na Slovensko zo zahraničia čaká 3100 ľudí. Martin Klus tvrdí, že predtým, než týchto ľudí privezú, musia nájsť miesto, kde ich umiestnia do povinnej karantény.

Minister obrany SR Jaroslav Naď (OĽaNO) v tejto súvislosti uviedol, že v piatich zariadeniach rezortu poskytujú v súčasnosti ubytovanie pre približne 600 repatriantov. (TASR)

10:06 - POHRANIČIE: Polícia upozorňuje vodičov na väčšie zdržania na hraniciach.Od dnešného rána totiž príslušníci Policajného zboru evidujú každú osobu, ktorá prichádza na územie Slovenskej republiky.

„Evidencia má, samozrejme, vplyv na čakacie doby na hraničných priechodoch, ktoré sa značne predĺžili. Nutnosť viesť takúto evidenciu vyplýva z potreby vytvorenia prehľadu o osobách, ktoré sa vracajú zo zahraničia späť na Slovensko a na ktoré sa vzťahujú mimoriadne opatrenia,“ píše polícia na sociálnej sieti.

9:57 - ŠURANY: V Šuranoch sa pred poštou tvoria rady. Ľudia, ktorí čakajú, však dodržujú priemrané odstupy.

6fotiek v galérii Rad pred poštou v Šuranoch Zdroj: Aktuality.sk / Monika Výberová

9:52 - MARTIN: V Martine predávali načierno respirátory po 40 eur za kus. Príslušníci finančnej správy z Colného úradu Žilina s príslušníkmi Okresného riaditeľstva PZ Martin pristihli obchodníka z Martina ako predával ochranné respirátory skoro 10 – krát drahšie ako bola ich pôvodná priemerná cena na trhu. Informovala o tom Božena Chríbiková, hovorkyňa Colného úradu Žilina.

9:50 - SLOVENSKO: Slovenskí poľnohospodári sú v patovej situácii. Kvôli pandémii ochorenia COVID-19 zavádzajú na farmách tvrdé opatrenia, ktorými sa snažia ochrániť úrodu i zamestnanosť. A najnovšie požiadali o pomoc aj Slovenský pozemkový fond. Potrebujú totiž odložiť splatnosť nájomného za poľnohospodárske pozemky v správe fondu o šesť mesiacov.

„Farmári sú tí, ktorí zabezpečujú potravinovú sebestačnosť našej krajiny. Pomôžeme im a verím, že nájdeme i ďalšie spoločné riešenia, vďaka ktorým zvládnu toto náročné obdobie,“ vyhlásila Adriana Šklíbová, generálna riaditeľka Slovenské pozemkového fondu.

9:38 - LEVICE: Na gynekológii v Leviciach nacvičovali prijatie pacientky s koronavírusom. ,,Len za mesiac marec sa u nás narodilo 89 bábätiek, našťastie sme zatiaľ nemali a nemáme žiadnu maminku pozitívnu na COVID-19,“ uviedol primár Gynekologicko-pôrodníckeho oddelenia Nemocnice Levice Gabriel Mančík.

9:35 - PIEŠŤANY: Festival letectva v Piešťanoch, ktorý sa mal konať prvý májový týždeň, sa presúva na neurčito. Oznámili to organizátori na sociálnej sieti.

9:29 - SLOVENSKO: Od 1. apríla sú vodiči povinní vytvárať záchranárske uličky. Pri vytváraní záchranárskej uličky je na nevyhnutne potrebný čas vodič vozidla oprávnený vojsť aj na miesta, kde je to inak zakázané, ak tým neohrozí iného účastníka cestnej premávky. Záchranársku uličku môže použiť len vodič vozidla s právom prednostnej jazdy, alebo vodič vozidla zabezpečujúci odstránenie následkov dopravnej nehody alebo inej mimoriadnej udalosti; vodičovi iného vozidla je použitie záchranárskej uličky zakázané. Informuje o tom polícia.

9:27 - HANDLOVÁ: Nemocnica v Handlovej prijala nové opatrenia na zamedzenie šírenia nového koronavírusu. Zaviedla zvýšené hygienické opatrenia pri vstupe do zdravotníckeho zariadenia, ako i prijímanie pacientov do ambulancií na konkrétnu hodinu. Informovala o tom hovorkyňa nemocnice Martina Pavliková. (TASR)

8:59 - POHRANIČIE: Prenášanie bicykla cez hraničný priechod Kúty - Brodské.

8:36 - SLOVENSKO: Polícia vysvetľuje, že aj napriek tomu, žeNárodná rada SR schválila zákon o niektorých mimoriadnych opatreniach v súvislosti so šírením COVID-1 s cieľom uľahčiť občanom a podnikateľom v týchto neľahkých časoch uplatňovanie ich práv pred súdom. Prerušujú sa premlčacie a prekluzívne (tzv. prepadné) lehoty, a to do 30. apríla 2020. Zároveň zákon umožňuje v určitých prípadoch navrátenie lehoty.

„Toto sa však týka iba súkromnoprávnych vzťahov. Lehoty v trestných konaniach sa neprerušujú. Aj napriek tomu je však potrebné mať na pamäti, že aj policajti sú iba ľudia. Treba pochopiť, že aj oni sa môžu nakaziť ako ktokoľvek iný,“ píše polícia.

Preto boli v priestoroch policajných oddelení prijaté viaceré hygienické pravidlá a úkony trestného konania sa vykonávajú na nevyhnutnom minime, aby sa zabránilo šíreniu nákazy.

8:24 - SLOVENSKO: Pracovníci z Výskumného ústavu detskej psychológie a patopsychológie (VÚDPaP) pripravujú každý týždeň bezplatné online webináre. Zamerané budú na pomoc deťom s ťažkosťami v učení. Informuje o tom VÚDPaP na svojej internetovej stránke. (TASR)

7:38 - SLOVENSKO: V prípade ohrozenia života a zdravia z dôvodu pandémie umožňuje ústavný zákon vyhlásiť iba núdzový a nie výnimočný stav. Pre TASR to uviedol docent ústavného práva Marek Domin z Katedry ústavného práva na Univerzite Komenského v Bratislave. (TASR)

7:11 - BRATISLAVA: V hlavnom meste vybudovali karanténne mestečko pre ľudí bez domova a hľadajú doňho odborníkov a dobrovoľníkov.

7:00 - SLOVENSKO: Číňania zháňali rúška a respirátory aj na Slovensku a odoslali od nás aj z ČR zdravotnícke pomôcky za desiatky tisíc eur. Prebehli na ne najmenej dve zbierky, no starý ani nový premiér o nich nevedeli. Ako je to možné a ako materiál do Číny odovzdali zistili redaktori Aktuality.sk.

6:51 - DYČKA: Dezinfekciu verejného priestranstva vykonávajú aj členovia DHZ Dyčka, ktorí zabezpečili dezinfekciu mesta Vráble a mestských častí Dyčka a Horný Ohaj.

6fotiek v galérii Dezinfikovanie v obci Dyčka Zdroj: PHaZZ (Facebook)

6:28 - SLOVENSKO: Po pandémii koronavírusu bude Slovensko zrejme čeliť aj záplave duševných porúch, hovorí Andrej Vršanský z Ligy za duševné zdravie. Kapacity na liečbu psychiatrických pacientov sú však už dnes zúfalo nedostatočné. Linky, ktoré ľudom s psychickými problémami poskytujú odbornú pomoc, aktuálne zaznamenávajú až päťnásobný nárast volaní. Vypočujte si viac v dnešnom podcaste:

6:20 - KOŠICE: Dnes predpoludním budú lekári a vedci informovať o vývoji umelej pľúcnej ventilácie na Lekárskej fakulte UPJŠ v spolupráci s vývojármi z Chirany-Medical Stará Turá. Tvrdia, že posúva hranice možností pľúcnej ventilácie u kriticky chorých pacientov.

6:13 - RUŽOMBEROK: Včera večer dokončili posudzovanie epidemiologickej anamnézy a klinického stavu zamestnancov ružomberskej nemocnice, ktorí boli v bezprostrednom styku s infikovaným pacientom.

Na základe týchto výsledkov bude upresnený počet zamestnancov, ktorým bude nariadená karanténa. 118 zamestnancom boli urobené testy na koronavírus. Časť z nich už Ústredná vojenská nemocnica zaslala do laboratória v Banskej Bystrici. Výsledky by mohli byť známe v skorých ranných hodinách.